**Podmienky grantového programu Výnimočné školy**

Kvalitné vzdelávanie vnímame ako nástroj, ktorý umožňuje rozhodovať sa zodpovedne. Vo vzťahu ku svojej komunite, spoločnosti, životnému prostrediu, vo vzťahu k energetickým a prírodným zdrojom. To sú dôvody, pre ktoré považujeme podporu vzdelávania za investíciu. Od svojho vzniku sa Nadácia ZSE snaží **prispievať k zlepšovaniu procesu vzdelávania na Slovensku**. Veríme, že podporou vzdelávacích projektov môže na školách vzniknúť priestor na rozvoj tvorivého a kritického myslenia. Chceme prispieť k tomu, aby na školách došlo k zlepšeniu medziľudských vzťahov a atmosféry prostredníctvom spolupráce na spoločných cieľoch.

Aktuálna situácia v školstve vyžaduje komplexné riešenia. Dobrou správou však je, že malé zmeny vo vzdelávaní sa dejú už dnes. Napriek všetkému je mnoho pedagógov, ktorí majú motiváciu učiť zaujímavo.

Aj preto sme sa rozhodli vyhlásiť **nový grantový program Výnimočné školy**, prostredníctvom ktorého podporíme pedagógov na slovenských školách, ktorí aj napriek neprajným podmienkam nestratili zápal a majú chuť učiť inak. Takých, pre ktorých sú žiaci partnermi do diskusie a nie len poslucháčmi. **Hľadáme učiteľov, ktorí chcú byť inšpiráciou** nielen pre svojich žiakov ale aj pre ďalších kolegov. V programe je možné získať finančnú podporu až do výšky 3 000 eur. Nadácia ZSE prerozdelí v programe **celkovú sumu 50 000 eur**.

**Ciele programu**

* zvyšovanie kvality vzdelávania na základných a stredných školách
* podpora iniciatívnych učiteľov s inovatívnym prístupom
* pozitívna komunikácia a zlepšenie imidžu učiteľov

Podmienkou programu je, aby predkladateľom a realizátorom projektu bol učiteľ. O podporu z programu sa môžu uchádzať **učitelia** **základných a stredných škôl z celého Slovenska**. Všetky predložené projekty musia byť pod záštitou školy, na ktorej predkladateľ projektu pôsobí. V prípade podpory projektu bude príjemcom finančného príspevku škola, na ktorej realizátor projektu vyučuje a na ktorej budú primárne realizované aktivity uvedené v projekte. Do programu sa môže z jednej školy zapojiť len jeden učiteľ s jedným projektom.

**Program Výnimočné školy podporí projekty zamerané na:**

* projekty realizované na základných a stredných školách na celom Slovensku - štátne, súkromné, cirkevné, špeciálne (program nie je určený pre základné umelecké školy)
* projekty realizované počas vyučovania (v prípade vzdelávania pedagógov aj mimo školského vyučovania a priestorov školy), ktorých výsledkom bude lepšie a kvalitnejšie vyučovanie
* projekty prinášajúce inovatívne postupy a metódy vo vyučovaní; projekty motivujúce k spolupráci žiakov, učiteľov a širšej komunite školy –inšpiráciu je možné načerpať aj z projektov podporených v nultom ročníku programu na <https://nadaciazse.sk/projekt/vynimocne-skoly>
* projekty ktoré pomôžu prekonávať výnimočným učiteľom každodenné prekážky v ich práci
* projekty do realizácie ktorých sú aktívne zapojení žiaci a študenti
* projekty realizované v spolupráci viacerých pedagógov
* projekty ktorých aktivity sú realizovateľné aj na iných školách a dokážu inšpirovať k zmene aj ďalších učiteľov
* finančne efektívne projekty, ktorých rozpočet bude jasne prepojený s plánovanými aktivitami

**Finančné prostriedky z programu môžu byť použité na:**

* učebné pomôcky a školské vybavenie - kancelárske potreby, učebné pomôcky, literatúra, školiaci materiál, výtvarný materiál, ďalší materiál na zabezpečenie aktivít, ktoré priamo súvisia s projektom
* vzdelávacie kurzy pre pedagógov, ktorých obsah bude aplikovateľný v rámci realizácie projektu na vyučovaní
* technické vybavenie, ktoré je nevyhnutné a kľúčové na realizáciu projektových aktivít, v projekte je jasne zdôvodnená jeho nevyhnutná potreba a prepojenie s jednotlivými plánovanými aktivitami

**V programe nebudú podporené:**

* rekonštrukcie a opravy škôl (opravy striech, výmena okien, podlahy, sociálnych zariadení a pod.)
* vybudovanie a rekonštrukcie školských ihrísk
* odmeny pre žiakov, študentov za zapojenie sa do projektu alebo zapojenie sa do súťaže spojenej s projektom
* aktivity realizované pred zverejnením výsledkov programu, refundácia nákladov nie je možná
* projekty realizované dodávateľsky, samoúčelný nákup vybavenia alebo zariadenia bez nadväzných aktivít (nákup vybavenia, koncoročné školské výlety)
* projekty ideologicky alebo extrémisticky zamerané; projekty v rozpore s morálnym, mravným a korektným správaním

**Časový harmonogram**

|  |  |
| --- | --- |
| **2.9.2019** | Vyhlásenie programu |
| **10.10.2019** | Uzávierka predkladania projektov |
| **14.10.-22.10.2019** | Hodnotenie projektov externou hodnotiacou komisiou a Správnou radou Nadácie |
| **29.10.2019** | Zverejnenie výsledkov |
| **29.10.2019 – 30.6.2020** | Realizácia podporených projektov |
| **30.6.2020** | Záverečné správy a vyúčtovanie podporených projektov  |

**Predkladanie projektov**

Projekty do programu môžu byť predložené len prostredníctvom **online formuláru** uverejnenom na www.nadaciazse.sk. Vyplnenie online formuláru je jednoduché, pri vypĺňaní postupujte podľa nasledovných krokov:

1. **Registrácia**: Registráciu je potrebné vyplniť len raz, na jej základe bude na e-mailovú adresu uvedenú pri registrácii odoslaný e-mail, ktorý je potrebné potvrdiť. Ak nemáte e-mail v prijatej pošte, skontrolujte si priečinok nevyžiadanej pošty. **Registrácia na stránke je potrebná aj v prípade, že ste sa o podporu z Nadácie ZSE uchádzali v minulosti v niektorom inom grantovom programe.** Zapamätajte si prihlasovacie meno a heslo.
2. **Prihlásenie**: Prihláste sa do formulára svojimi prihlasovacími údajmi.
3. **Vyplnenie a odoslanie formuláru**.

Na prácu s online formulárom odporúčame používať internetové prehliadače Mozilla Firefox a Google Chrome. Prehliadač Internet Explorer nemusí podporovať všetky funkcie formulára.

Do online formuláru máte možnosť vstupovať opakovane a meniť jeho obsah až do dátumu uzávierky programu, resp. do odoslania svojej žiadosti. Po dátume uzávierky, resp. **po odoslaní vašej žiadosti si budete môcť svoju žiadosť už iba prečítať, bez možnosti uvádzania ďalších zmien.** V prípade, že svoj projekt neodošlete do termínu uzávierky, nebudete už mať možnosť sa k svojmu projektu vrátiť, vyplnené informácie neostanú v systéme uložené.

**K projektu je potrebné predložiť tieto prílohy:**

1. Kópiu zriaďovacej listiny školy
2. Potvrdenie o menovaní štatutárneho zástupcu
3. Kópia dokladu o pridelení IČO
4. Kópia hlavičky bankového účtu, na ktorý môže škola prijímať finančné dary
5. Fotografie (3-5 ks), ktoré ilustrujú plánované aktivity projektu

Naskenované dokumenty je potrebné priložiť priamo do online formuláru. Povinné prílohy je potrebné predložiť aj v prípade, že ste ich predkladali v minulosti v niektorom inom grantovom programe.

**Uzávierka prijímania žiadostí:**

Projekt spolu s prílohami stačí predložiť elektronicky prostredníctvom online formuláru na stránke [www.nadaciazse.sk](http://www.nadaciazse.sk) najneskôr **do termínu uzávierky 10.10.2019 do 23:59**.

Bližšie informácie a **konzultácie k programu** a projektovým zámerom poskytne v pracovných dňoch Erika Škultétyová mailom: nadaciazse@zse.sk alebo telefonicky: 0907 718 093. Konzultácie projektov nie sú povinné, odporúčame však konzultovať zámery projektu, najmä ak si nie ste istí priechodnosťou vášho zámeru či oprávnenosťou niektorých položiek rozpočtu.